## Odluka Ustavnog suda Republike Hrvatske broj:U-IIIA-4436/2005 od 15. veljače 2007.

### NN 32/2007 (26.3.2007.), Odluka Ustavnog suda Republike Hrvatske broj:U-IIIA-4436/2005 od 15. veljače 2007.

# USTAVNI SUD REPUBLIKE HRVATSKE

**1076**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju su podnijeli D. B. i M. D., oboje iz
B., na sjednici održanoj 15. veljače 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Malom Lošinju dužan je donijeti odluku u predmetu koji se
vodi pred tim sudom pod poslovnim brojem: O-156/97, u najkraćem mogućem roku,
ali ne duljem od dvanaest (12) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
podnositeljima ustavne tužbe:
– D. B. iz B., B. V. 18, u iznosu od 12.000,00 kuna i
– M. D. iz B., B.c 43, u iznosu od 12.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji su, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijeli 8. studenoga 2005. godine
ustavnu tužbu radi duljine ostavinskog postupka koji se vodi pred Općinskim
sudom u Malom Lošinju pod brojem: O-156/97, smatrajući da im je povrijeđeno
ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Malom Lošinju te uvida u presliku spisa Općinskog suda u Malom Lošinju broj:
O-156/97, utvrdio pravno relevantne činjenice za odlučivanje o povredi ustavnog
prava podnositelja, zajamčenog člankom 29. stavkom 1. Ustava.
Sud je 3. listopada 1997. godine zaprimio smrtovnicu iza pokojnog S. D.
Podnositeljica je sestra, a podnositelj brat ostavitelja.
Do 5. studenoga 1997. godine nije poduzeta nijedna radnja u postupku.
Nakon 5. studenoga 1997. godine, sud je 11. studenoga 1997. godine zakazao
ročište za 1. lipnja 1998. godine te je otpremio pozive strankama, od kojih
nekoliko diplomatskim putem.
Podnositelj je 13. svibnja 1998. godine dao nasljedničku izjavu pred Općinskim
sudom u Ivancu, broj: R.II 35/98, koju je taj sud 18. svibnja 1998. godine
dostavio Općinskom sudu u Malom Lošinju na daljnje postupanje.
Na ročište 1. lipnja 1998. godine pristupila je supruga ostavitelja s
punomoćnikom, supruga I. D. (brata ostavitelja) i J. S. Sud je utvrdio
rodoslovlje i ostavinsku imovinu. Supruga ostavitelja je izjavila da njoj
pripada 1/2 imovine po osnovi bračne tečevine.
Sud je 16. veljače 2001. godine donio rješenje o prekidu postupka te uputio
suprugu ostavitelja u parnicu radi utvrđenja da ostavinska imovina upisana u zk.
ul. 1971 i 2078 k.o. Veli Lošinj predstavlja bračnu stečevinu ostavitelja i
njegove supruge.
Podneskom od 6. travnja 2001. godine supruga ostavitelja je izvijestila sud da
zbog materijalnih i zdravstvenih razloga neće pokretati parnicu.
Sud je 11. srpnja 2001. godine donio rješenje o nasljeđivanju, te ga je otpremio
svim nasljednicima, a petorici iz inozemstva diplomatskim putem.
Podneskom od 16. rujna 2002. godine podnositelj je predložio nastavak postupka
radi raspravljanja o naknadno pronađenoj ostavinskoj imovini.
Podneskom od 10. studenoga 2005. godine podnositelji su predložili određivanje
privremene mjere.
Budući da rješenje od 11. srpnja 2001. godine još nije postalo pravomoćno jer
nije dostavljeno jednom od nasljednika koji živi u inozemstvu, sud je zakazao
ročište za 22. veljače 2007. godine kako bi utvrdio je li ima i koju imovinu ima
ostavitelj pored one utvrđene rješenjem od 11. srpnja 2001. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski je postupak započeo 3. listopada 1997. godine zaprimanjem osmrtnice.
Međutim, duljina postupka uzima se u razmatranje od 5. studenoga 1997. godine
kad je stupio na snagu Zakon o potvrđivanju Konvencije za zaštitu ljudskih prava
i temeljnih sloboda i Protokola broj 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«, broj
18/97., 6/99. – pročišćeni tekst, 8/99. – ispravak i 14/02., u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.
Ustavna tužba podnijeta je 8. studenoga 2005. godine, a do tog dana postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno osam (8) godina, jedan (1) mjesec i pet (5) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao osam (8) godina i tri (3) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju cijelo vrijeme vodio pred
prvostupanjskim sudom koji je održao jedno ročište, a rješenje o nasljeđivanju
je donio nakon tri godine, osam mjeseci i šest dana. Međutim, to rješenje nije
postalo pravomoćno jer nije dostavljeno svim nasljednicima. Povrh toga, o
zahtjevu podnositelja od 16. rujna 2002. godine za raspravom o naknadno
pronađenoj imovini do sada nije odlučeno.
Činjenica je da postupak do sada nije pravomoćno okončan te da nije postupano u
skladu s odredbom članka 175. stavka 1. Zakona o nasljeđivanju (»Narodne
novine«, broj 52/71., 47/78. i 56/00.) odnosno odredbom članka 180. stavka 1.
Zakona o nasljeđivanju (»Narodne novine«, broj 48/03. i 163/03.), a prema kojima
sud tijekom cijeloga postupka pazi da prava stranaka budu što prije utvrđena i
osigurana.

4.3. PONAŠANJE PODNOSITELJA USTAVNE TUŽBE(STRANAKA U OSTAVINSKOM POSTUPKU)

Ocjena je Ustavnog suda da podnositelji nisu doprinijeli duljini trajanja
postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari, ali određeni
element složenosti postoji s obzirom na nasljednike u inozemstvu kojima se
dostava vršila diplomatskim putem. Međutim, time se ne može opravdati ukupna
duljina trajanja postupka.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim sudom u trajanju od osam godina i tri dana, te da je još u
tijeku. Imajući u vidu ukupno trajanje postupka, neučinkovito postupanje
Općinskog suda u Malom Lošinju, te posebno okolnost da postupak nije pravomoćno
okončan, Ustavni sud ocjenjuje da je povrijeđeno ustavno pravo podnositelja na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Malom Lošinju dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-4436/2005
Zagreb, 15. veljače 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 32/2007-1076
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)